МыкIуами нэхъыфIт
ФутболымкIэ Европэм и XV чемпионатым гупхэм щекIуэкI зэIущIэхэр еух. Абы и ещанэ джэгугъуэм Урысей Федерацэм и командэ къыхэхар Iэмал имыIэу Уэльсым щытекIуэн хуейт, адэкIэ бэнэныгъэм пищэн папщIэ. АрщхьэкIэ…
Иужьрей джэгугъуэм и пэ къихуэу «В» гупым хэт дэтхэнэми Iэмал иIэт адэкIэ кIуэтэну. Абы щыгъуэми Урысей Федерацэм и командэ къыхэхам и закъуэт фIэкIыпIэншэу текIуэныгъэм хущIэкъупхъэр. Инджылызым щыдэджэгуам и иужь дыдэ дакъикъэхэм зыIэрагъэхьа очко закъуэм жыжьэ унихьэсынутэкъым. Ди тренерхэми ябзыщIыртэкъым ебгъэрыкIуэныгъэр я тегъэщIапIэу зэрыщытынур. АрщхьэкIэ джэгум и щIэдзапIэм къигъэлъэгъуащ псалъэ къудейкIэ зэIущIэм узэрыщытемыкIуэфынур.
Япэ дакъикъэхэм щегъэжьауэ Уэльсым и футболистхэм тепщэныгъэр яубыдащ икIи урысейхэм щхьэкъэIэтыпIэ щIагъуэу иратакъым. Ди гъуащхьэтет Акинфеев Игорь псынщIэ дыдэу Iуэхум хыхьэн хуей хъуащ икIи япэщIыкIэ зыхэт гупыр къригъэлами, адэкIэ хуэщIэжыща щыIэкъым. Уэльсым и командэ къыхэхам епщыкIузанэ, етIощIанэ дакъикъэхэм зэкIэлъхьэужьу топитI Урысейм худигъэкIри, текIуэныгъэр зыIэрыхьэнур хэтми наIуэ ищIащ. Ди футболистхэм я лъэр зэблахыф къудейуэ къыпщыхъурт. Загъэпсэхуу къихьэжа иужькIэ Уэльсми Европэми я топджэгу нэхъыфIхэм икIи лъапIэхэм ящыщ зы Бэйл Гарет бжыгъэр 3: 0-м щынигъэсам, Урысейр мы зэхьэзэхуэм хэмытыххамэ нэхъыфIт жыдигъэIащ. Ди щIалэхэм я лъэр щIэхупат икIи ныкъуэкъуэну зы къаруи яIэжтэкъым.
Урысей Федерацэм футболымкIэ и командэ къыхэхар куэдрэ зэхьэзэхуэ инхэм хыхьэфыркъым. Абыхэм къыщыхута иужькIи ди къэралым футболым щыдихьэххэм я гукъыдэжыр ираудых фIэкIа дэрэжэгъуэ къыщратыр мащIэ дыдэрэщ. Мис аргуэру бжыгъэшхуэкIэ къыхагъэщIауэ ди футболистхэм я унэ ягъэзэж. Псалъэм къыдэкIуэу къыхэдгъэщынщи, Урысейм и гуп къыхэхар 3:0-у иужьу къызэрыхагъащIэрэ зэманыфI дэкIащ — 2008 гъэм Австриемрэ Швейцариемрэ щекIуэкIа кIэух зэхьэзэхуэм и финал ныкъуэм испанхэр а бжыгъэмкIэ къащытекIуащ. Ауэ абы щыгъуэм жэз медалхэр зыIэрагъэхьат. Иджы-щэ? Иджы абы и тренер нэхъыщхьэ Слуцкий Леонид и къулыкъум зэрытекIыр жиIащ, командэ къыхэхам хэтхэми зэхъуэкIыныгъэшхуэ халъхьэну къыщIэкIынщ. Сыти жыIи, футболымкIэ къыкIэлъыкIуэ зэхьэзэхуэ иныр щекIуэкIынур Урысей Федерацэращ — илъэситI дэкIмэ къедгъэблэгъэнущ дунейпсо чемпионатыр. Абыи ди напэр щытемыкIын папщIэ Iуэхум нэгъуэщI бгъэдыхьэкIэ къыхуэгъуэтын хуейщ.
Ди командэр вэсэпшыхь хэзыгъэщIа Уэльсым «В» гупым бжьыпэр щиубыдащ. Ар япэ ищащ топджэгур къэзыгупсыса инджылызхэмрэ Словакием и гуп къыхэхамрэ. Ахэр иужьу зэрызэтемыгъэкIуам и фIыгъэкIэ адэкIэ кIуэтащ. Къыпихар Урысейм и закъуэщ.
КъищынэмыщIауэ, финалым и 1/8-нэ Iыхьэм кIуащ Франджыр, Швейцариер, Испаниер, Германиер, Италиер. Адрейхэр иджыри абы иризэныкъуэкъунущ.
Жыласэ Заурбэч.
